Kystverket sier det er for tidlig å si noe om hvor mye helgens redningsaksjon rundt cruiseskipet Viking Sky vil koste, men det offentlige vil dekke utgiftene.

Hovedredningssentralen understreker at den norske staten uansett ikke tar betalt for å redde menneskeliv.

– Redningstjenesten i Norge koster ingenting. Vi sender ikke regninger til de som har fått hjelp, sier redningsleder Eirik Walle ved Hovedredningssentralen på Sola, til Bergens Tidende.

Dermed kan det se ut som reder Torstein Hagen neppe får noen regning etter den massive redningsaksjonen. Andre kostnader i forbindelse med ulykken vil typisk bli dekket av skipets ansvarsforsikring, skriver BT.

Viking Sky: Jakten på ulykkesårsaken fortsetter

Håper å seile igjen i april

Kystverket sier til E24 at det er for tidlig å si noe om hvor mye helgens redningsaksjon har kostet.

Til tross for skadene Viking Sky fikk etter helgens motorhavari, håper rederiet på å kunne seile med båten igjen tidlig i april. Det opplyste Matt Grimes fra rederiet Viking Cruises på en pressekonferanse mandag kveld.

Han kunne også fortelle at fem gjester fremdeles er på sykehus etter ulykken.

– Ingen er livstruende skadd, og vi forventer at alle blir utskrevet i løpet av de neste dagene, sier Grimes.

I alt 36 personer har fått behandling ved sykehusene i Molde og Kristiansund.